གླུ་དང་མགུར་ནི་སྤྱིར་བཏང་དུ་གཅིག་ལ་ངོས་འཛིན་གྱིན་ཡོད།གང་ལྟར་ཀྱང་མིའི་རིགས་འཕེལ་བའི་ལོ་རྒྱུས་ནང་ནར་སོན་པ་ནི་ཁ་ཚ་དགོས་གཏུག་གི་དོན་དག་དངོས་མ་ཞིག་ཡིན།ངལ་རྩོལ་གྱི་འགྲོས་རིམ་ལས་གར་བྱུང་ལ།ངག་གི་འགྲོས་རིམ་ལས་གླུ་བྱུང་བ་རེད།མིའི་ཆེས་ཐོག་མའི་སྐད་ཆའི་སྐད་གསེང་མཐོ་བའི་ཀི་ངག་གི་བཞད་སྒྲ་དེ་ཉིད་མིའི་རིགས་ཀྱི་ཆེས་ཐོག་མའི་སྒྲ་དབྱངས་ལ་ངོས་འཛིན་གྱིན་ཡོད།མའོ་ཧྲི་གླེང་གཞིལསསྙན་ངག་བློ་ཡི་ཁྱབ་ཕྱོགས་ཏེ།།སེམས་ལ་ངེས་པ་ཀུན་སློང་ཡིན།།ཀུན་སློང་གཡོས་ནས་ངག་ཕྱུང་བ།།དེ་ནི་སྙན་ངག་དག་ཏུ་འདོད།།ངག་གིས་བརྡ་བཞིན་མ་འཕྲོད་པས།།རང་དབང་མེད་པར་སྨྲེ་ངག་ཐོན།།དེས་ཀྱང་ཇི་བཞིན་མ་འཕྲོད་པས།།དབང་མེད་གླུ་དབྱངས་ཐོན་གྱུར།།དེས་ཀྱང་ཇི་བཞིན་མི་ནུས་པས།།རྐང་ལག་གཉིས་ཀྱི་སྟངས་སྟབས།བྲོ་གར་དེ་དག་འབྱུང་བར་གྱུར།།ཅེས་དང་།དབྱིན་ཇིའི་མཁས་དབང་ཆའོ་ཀྲི་ཐང་མུའུ་སིན་གྱིས་གདོད་མའི་དུས་རབས་སུ་མི་རྣམས་ཀྱི་ཐུན་མོང་གི་ངལ་རྩོལ་ཁྲོད་དུ་བྱུང་བའི་འགྲོས་སྟབས་དང་ལྡན་པའི་བྱ་བ་དེར་གྲུབ་ཆ་གཉིས་ཡོད་དེ།ལུས་པོའི་གྲུབ་ཆ་དང་ངག་གི་གྲུབ་ཆ་གཉིས་ཡིན་ཞིང་།སྔ་མ་འཕེལ་རྒྱས་བྱུང་བ་ལས་བྲོ་གར་དང་ཕྱི་མ་འཕེལ་རྒྱས་བྱུང་བ་ལས་སྐད་ཆ་དང་གླུ་སྙན་ངག་བྱུང་བ་རེད།ཅེས་པ་ལྟར་སྒྱུ་རྩལ་ནི་ངལ་རྩོལ་གྱི་བརྒྱུད་རིམ་ནང་འཕེལ་རྒྱས་དང་ནར་སོན་པ་ཡིན་པས་སྤྱི་ཚོགས་འཕེལ་བའི་ལོ་རྒྱུས་ངལ་རྩོལ་དང་འབྲལ་ཐབས་མེད་པ་གསལ་བོར་ཤེས།